b'\n_START_ARTICLE_\nKonstant\xc3\xadn Rokossovski\n_START_SECTION_\nBiografia\n_START_PARAGRAPH_\nEl lloc de naixement de Rokossovsky no est\xc3\xa0 clar, car algunes fonts el situen a Vars\xc3\xb2via, mentre que d\'altres el situen a Velikiye Luki, al nord de R\xc3\xbassia (i que la seva fam\xc3\xadlia es mud\xc3\xa0 a Vars\xc3\xb2via poc despr\xc3\xa9s). La seva fam\xc3\xadlia era membre de la noblesa polonesa, i hi havia diversos membres de la cavalleria. Tanmateix, el seu pare era un treballador del ferrocarril. Orfe als 14 anys, comen\xc3\xa7a a treballar a una f\xc3\xa0brica i poc temps despr\xc3\xa9s comen\xc3\xa7a com aprenent de picapedrer (molt temps despr\xc3\xa9s, el govern de la Rep\xc3\xbablica Popular de Pol\xc3\xb2nia ho aprofit\xc3\xa0 per dir que Rokosovski havia ajudat a construir el pont de Poniatowki, de Vars\xc3\xb2via). En algun moment d\'aquesta etapa decid\xc3\xad russificar el seu nom canviant el patron\xc3\xadmic Ksaverovich a Konstantinovich, amb l\'esperan\xc3\xa7a que li facilitaria la seva carrera a l\'Imperi Rus.\n_START_SECTION_\nCarrera militar inicial\n_START_PARAGRAPH_\nAmb l\'esclat de la I Guerra Mundial, Rokossovsky s\'un\xc3\xad a l\'Ex\xc3\xa8rcit Rus, servint com a sots-oficial a un regiment de dragons. El 1917 s\'afili\xc3\xa0 al Partit Bolxevic i aviat entr\xc3\xa0 a l\'Ex\xc3\xa8rcit Roig. Durant la Guerra Civil Russa avan\xc3\xa7\xc3\xa0 fins al rang de comandant. En les campanyes contra l\'Ex\xc3\xa8rcit Blanc de l\'Almirall Koltxak, reb\xc3\xa9 la llavors m\xc3\xa0xima condecoraci\xc3\xb3 sovi\xc3\xa8tica, l\'Orde de la Bandera Roja. El 1920 particip\xc3\xa0 en la Guerra Poloneso-Sovi\xc3\xa8tica._NEWLINE_Despr\xc3\xa9s de la Guerra Civil, Rokossovsky estudi\xc3\xa0 a l\'Acad\xc3\xa8mia Militar Frunze i fou comandant superior de cavalleria a l\'Ex\xc3\xa8rcit Roig. Durant la d\xc3\xa8cada del 20 la seva divisi\xc3\xb3 s\'estigu\xc3\xa9 a Mong\xc3\xb2lia. El 1929, d\'acord amb el govern xin\xc3\xa8s, prengu\xc3\xa9 part en la defensa del Ferrocarril Oriental contra els senyors de la guerra._NEWLINE_A inicis de la d\xc3\xa8cada dels 30, Rokossovsky va ser el primer a adonar-se del potencial dels assalts blindats. Advoc\xc3\xa0 per la creaci\xc3\xb3 d\'un fort cos blindat per l\'Ex\xc3\xa8rcit Roig. L\'encesa promoci\xc3\xb3 d\'aquesta idea li port\xc3\xa0 molts conflictes amb diversos dels vells comandants de l\'Ex\xc3\xa8rcit Roig, especialment de Semi\xc3\xb3 Budionni, que encara recolzava les t\xc3\xa0ctiques de cavalleria cl\xc3\xa0ssiques. Sembla que aquest va ser un dels motius pels quals es va transformar en un objectiu durant les purgues.\n_START_SECTION_\nLa Gran Purga\n_START_PARAGRAPH_\nRokossovsky era un comandant superior fins al 1937, quan va ser capturat durant la Gran Purga estalinista i acusat de "connexions amb la intel\xc2\xb7lig\xc3\xa8ncia estrangera". Despr\xc3\xa9s d\'interrogatoris i tortures (que van comportar la p\xc3\xa8rdua de 9 dents, 3 costelles trencades, que li arranquessin les ungles i 3 simulacres d\'afusellament), va ser enviat a un camp de treball a Norlisk, on es va estar fins al mar\xc3\xa7 de 1940, quan va ser alliberat sense explicaci\xc3\xb3, aparentment en preparaci\xc3\xb3 a la Segona Guerra Mundial. Primer va estar una temporada al balneari de Sochi a la costa del Mar Negre, i despr\xc3\xa9s d\'una trobada amb Stalin va tornar a lluir el rang de Comandant de Cos a la Regi\xc3\xb3 Militar de K\xc3\xadev.\n_START_SECTION_\nLa Gran Guerra Patri\xc3\xb2tica\n_START_PARAGRAPH_\nQuan l\'Alemanya nazi enva\xc3\xad la Uni\xc3\xb3 Sovi\xc3\xa8tica al juny de 1941, Rokossovski esdevingu\xc3\xa9 comandant del 16\xc3\xa8 Ex\xc3\xa8rcit estacionat prop de Smolensk. Durant la dura lluita de l\'hivern de 1941-42, Rokossovsky jug\xc3\xa0 un paper clau durant la Batalla de Moscou a les ordres del Mariscal J\xc3\xbakov. A inicis de 1942 fou traslladat al Front de Briansk. All\xc3\xa0 lluita amb el flanc dret de les forces sovi\xc3\xa8tiques mentre que els alemanys es dirigien cap al Don i Stalingrad a l\'estiu de 1942. Durant la Batalla de Stalingrad Rokossovski, comandant el Front del Don, comand\xc3\xa0 l\'ala nord del contraatac sovi\xc3\xa8tic que encercl\xc3\xa0 el 6\xc3\xa8 Ex\xc3\xa8rcit alemany del mariscal Paulus i que f\xc3\xa9u possible la vict\xc3\xb2ria sovi\xc3\xa8tica. El 1943, despr\xc3\xa9s de ser nomenat comandant del Front Central, condu\xc3\xad amb \xc3\xa8xit les operacions defensives al sortint de Kursk, i lider\xc3\xa0 el contraatac sovi\xc3\xa8tic que derrot\xc3\xa0 la darrera gran ofensiva alemanya al Front Oriental i permet\xc3\xa9 als ex\xc3\xa8rcits sovi\xc3\xa8tics avan\xc3\xa7ar fins a K\xc3\xadev. El Front Central va ser reanomenat 1r Front de Bielor\xc3\xbassia, amb el que l\'ex\xc3\xa8rcit sovi\xc3\xa8tic penetr\xc3\xa0 a Bielor\xc3\xbassia i a Pol\xc3\xb2nia. Despr\xc3\xa9s de l\'\xc3\xa8xit de l\'Operaci\xc3\xb3 Bagration, la reputaci\xc3\xb3 de Rokossovski qued\xc3\xa0 assegurada, i despr\xc3\xa9s d\'aniquilar les forces alemanyes, els ex\xc3\xa8rcits de Rokossovski arribaren a la riba est del V\xc3\xadstula, tocant a Vars\xc3\xb2via. Per aquestes vict\xc3\xb2ries va ser elevat al rang de Mariscal de la Uni\xc3\xb3 Sovi\xc3\xa8tica._NEWLINE_Mentre que les tropes de Rokossovsky descansaven junt al V\xc3\xadstula, tingu\xc3\xa9 lloc la Sublevaci\xc3\xb3 de Vars\xc3\xb2via (agost/octubre 1944), a c\xc3\xa0rrec de l\'Ex\xc3\xa8rcit Local Polon\xc3\xa8s (AK) sota les ordres del Govern Polon\xc3\xa8s a l\'exili a Londres. Donat que els objectius de l\'AK eren alliberar la ciutat abans de l\'arribada dels sovi\xc3\xa8tics per evitar l\'establiment d\'un govern comunista, Stalin orden\xc3\xa0 a Rokossovski no ajudar als nacionalistes polonesos, ordres que ell obe\xc3\xad. Hi ha molta especulaci\xc3\xb3 sobre quins eren realment els sentiments de Rokossovski en aquesta decisi\xc3\xb3._NEWLINE_Al novembre de 1944 fou traslladat al 2n Front de Bielor\xc3\xbassia, que avan\xc3\xa7a cap a la Pr\xc3\xbassia Oriental i pel nord de Polonia fins a Oder at Sttetin. A finals d\'abril enlla\xc3\xa7\xc3\xa0 amb les forces brit\xc3\xa0niques del mariscal Bernard Montgomery al nord d\'Alemanya mentre que les forces de J\xc3\xbakov i Koniev capturaven Berl\xc3\xadn.\n_START_SECTION_\nPostguerra\n_START_PARAGRAPH_\nAmb el final de la guerra, Rokossovski romangu\xc3\xa9 al comandament de les forces sovi\xc3\xa8tiques a Pol\xc3\xb2nia. A l\'octubre de 1949, amb l\'establiment del govern comunista de Boles\xc5\x82aw Beirut a Pol\xc3\xb2nia, Rokossovsky, d\'acord amb les ordres de Stalin, esdevingu\xc3\xa9 el Ministre de Defensa Nacional Polon\xc3\xa8s, amb el t\xc3\xadtol addicional de Mariscal de Pol\xc3\xb2nia. Juntament amb Rokossovski, centenars d\'oficials sovi\xc3\xa8tics van ser posats al c\xc3\xa0rrec de gaireb\xc3\xa9 totes les unitats militars poloneses, b\xc3\xa9 com a oficials comandants o b\xc3\xa9 com a consellers._NEWLINE_El 1952 esdevingu\xc3\xa9 President del Consell de Ministres de la Rep\xc3\xbablica Popular de Pol\xc3\xb2nia. Si b\xc3\xa9 era nominalment polon\xc3\xa8s, Rokossovsky no havia viscut a Pol\xc3\xb2nia durant 35 anys, i molts el veien com un emissari sovi\xc3\xa8tic al pa\xc3\xads, especialment quan veien que ni tan sols parlava polon\xc3\xa8s. Va ser responsable de la supressi\xc3\xb3 del moviment de resist\xc3\xa8ncia polon\xc3\xa8s i de l\'estalinitzaci\xc3\xb3 i la sovietitzaci\xc3\xb3 de Pol\xc3\xb2nia i especialment de l\'ex\xc3\xa8rcit. Com a comandant superior de l\'ex\xc3\xa8rcit, introdu\xc3\xad diversos m\xc3\xa8todes de supressi\xc3\xb3 d\'activitats anti-sovi\xc3\xa8tiques, sent la m\xc3\xa9s not\xc3\xb2ria els batallons de treball, on tots aquells no considerats gaire segurs pol\xc3\xadticament eren enviats (estimant-se que uns 200.000 homes van ser enviats a treballar a aquests batallons en condicions infrahumanes, sovint a les mines de carb\xc3\xb3 i urani o a les pedreres). El 1956, durant les protestes de Pozna\xc5\x84 contra la pres\xc3\xa8ncia sovi\xc3\xa8tica, Rokossovski aprov\xc3\xa0 l\'enviament d\'unitats militars contra els manifestants, acci\xc3\xb3 que s\'estima que provoc\xc3\xa0 uns 74 civils morts._NEWLINE_Quan els reformadors comunistes de W\xc5\x82adys\xc5\x82aw Gomu\xc5\x82ka van intentar assolir el poder a Pol\xc3\xb2nia el 1956, Rokossovski va anar a Moscou per intentar conv\xc3\xa8ncer Nikita Khrusxov per usar la for\xc3\xa7a contra els polonesos, per\xc3\xb2 despr\xc3\xa9s de les negociacions entre Gromulka i Khrusxov, Rokossovski torn\xc3\xa0 a la Uni\xc3\xb3 Sovi\xc3\xa8tica, on se li va restaurar el seu rang de Mariscal de la Uni\xc3\xb3 Sovi\xc3\xa8tica._NEWLINE_El 1957 fou nomenat Adjunt al Comissari de Defensa i Comandant del Districte Militar Transcauc\xc3\xa0sic; el 1958 esdevingu\xc3\xa9 Cap Inspector del Ministeri de Defensa, c\xc3\xa0rrec que ocup\xc3\xa0 fins als seu retir a l\'abril de 1962._NEWLINE_Mor\xc3\xad a l\'agost de 1968, amb 74 anys, i est\xc3\xa0 enterrat a la Pla\xc3\xa7a Roja de Moscou, prop del Kremlin.'